​​​​​​​बोले- तमिल लोग अपनी संस्कृति साथ लेकर चलते हैं; सबसे पुरानी इनकी भाषा पर सबको गर्व
Pm modi attended tamil new year ceremony and praised tamil people: पीएम नरेंद्र मोदी ने तमिल नववर्ष के कार्यक्रम में भाग लिया। उन्होंने कहा कि तमिल लोग अपनी संस्कृति को साथ लेकर चलते हैं।
पीएम नरेंद्र मोदी ने तमिल नववर्ष के मौके पर केंद्रीय राज्य मंत्री एल. मुरुगन के घर पर आयोजित कार्यक्रम में भाग लिया। कार्यक्रम में पुडुचेरी की उपराज्यपाल और तेलंगाना की राज्यपाल तमिलसाई सुंदरराजन भी मौजूद रहीं। तमिल नववर्ष को तमिल पुत्तांडु भी कहा जाता है।
पीएम मोदी ने कार्यक्रम में मौजूद लोगों को संबोधित भी किया। उन्होंने कहा- तमिल दुनिया की सबसे पुरानी भाषा है। हर भारतीय को तमिल भाषा पर गर्व है। तमिल फिल्म इंडस्ट्री ने हमें कई बेहतरीन फिल्में दी हैं। आजादी के आंदोलन, कानून और शिक्षा के क्षेत्र में भी तमिल लोगों ने महत्वपूर्ण योगदान दिया है। आजादी के बाद देश के विकास में भी तमिलनाडु के लोगों ने अहम भूमिका निभाई है।
तमिल मूल के लोगों ने मुझे MLA और CM बनाया
पीएम मोदी ने कहा- जब मैं गुजरात में था और विधायक था, तो वहां बहुत बड़ी संख्या में तमिल मूल के लोग रहते थे। वे मेरे मतदाता थे और मुझे MLA और CM बनाते थे। उनके साथ बिताए हुए पल मुझे हमेशा याद रहते हैं। यह मेरा सौभाग्य है कि जितना प्यार मैंने तमिलनाडु को किया है, तमिल लोगों ने हमेशा उससे ज्यादा वापस लौटाया।
अपनी संस्कृति को साथ लेकर चलते हैं तमिल लोग: पीएम मोदी
पीएम मोदी ने कहा- ये आप सब का प्यार है कि आज आपके बीच मुझे तमिल पुत्तांडु को मनाने का मौका मिल रहा है। पुत्तांडु प्राचीनता में नवीनता का त्योहार है। इतनी प्राचीन तमिल संस्कृति और हर साल पुत्तांडु से नई ऊर्जा लेकर आगे बढ़ते रहने की यह परंपरा अद्भुत है।
उन्होंने कहा कि जो चीज जितनी पुरानी होती है, उतनी ही अधिक अच्छी होती है। इसलिए, तमिल संस्कृति और तमिल लोग लगातार बने रहते हैं। चेन्नई से कैलिफोर्निया, मदुरै से मेलबर्न, कोयंबटूर से केपटाउन और सेलम से सिंगापुर तक आपको तमिल लोग मिल जाएंगे। ये लोग हर जगह अपनी संस्कृति और परंपराओं को साथ लेकर चलते हैं।
भारत दुनिया का सबसे प्राचीन लोकतंत्र: पीएम मोदी
पीएम मोदी ने कहा कि भारत दुनिया का सबसे प्राचीन लोकतंत्र है। यहीं से लोकतंत्र का जन्म हुआ है। तमिलनाडु में एक जगह है- उथिरामेरुप। वहां 11-12 सौ साल पुराने शिलालेख पर भारत के लोकतांत्रिक मूल्यों के बारे में कई बातें लिखी हुई हैं। ये उस समय की ग्राम सभा के लिए लोकल संविधान था। उसमें बताया गया था कि असैंबली कैसे चलनी चाहिए, सदस्यों की क्या क्वालिफिकेशन होनी चाहिए, उन्हें चुनने की प्रक्रिया क्या होनी चाहिए।